SKRIFTLIG FORESPØRGSEL P-0832/00

af Maurizio Turco (TDI) til Kommissionen

(10. marts 2000)

Om: Uddybning af svar på spørgsmål H-0125/00

Af svaret på spørgsmål H-0125/00(1) fremgår følgende:

- Generaldirektøren for personale og administration, Horst Reichenbach, og næstformand i Kommissionen, Neil Kinnock, besluttede i fællesskab den 2. december 1999 at udsætte ansøgningsfristen til udvælgelsesprøve COM/TA/99, COM/TB/99 og COM/TC/99 fra den 30. juli til den 22. december.

- Formelt blev beslutningen truffet af Reichenbach i hans egenskab af ansættelsesmyndighed, fordi han var bekymret for, at mange potentielle ansøgere var blevet nægtet adgang til prøverne af rent tekniske grunde, idet de ikke havde vedlagt alle de krævede identitetspapirer i fuldstændig overensstemmelse med bestemmelserne.

Hvor mange gange og på hvilke datoer er de ansøgere, der fik adgang til de ovennævnte prøver, blevet indkaldt til at aflægge prøven inden den 2. december? Er det første gang ansøgere protesterer over at blive udelukket af rent tekniske grunde? Hvordan har man i benægtende fald reageret de tidligere gange? Hvor mange ansøgere har opnået adgang til hver enkelt prøve, efter at den er blevet udsat? Hvilken nationalitet har disse ansøgere, og hvor gjorde de tjeneste på det tidspunkt, hvor de søgte om adgang til de nævnte interne udvælgelsesprøver? Hvor mange stillinger var opslået den 30. juli, og hvor mange er det i dag? Hvis antallet af stillinger er blevet udvidet, skyldes det da, at Kommissionens behov er vokset, eller at der dermed tages hensyn til de ansøgere, der fik adgang til prøverne i første omgang? Hvilken artikel i vedtægten fastsætter, at ansættelsesmyndigheden er beføjet til at udsætte ansøgningsfristen til en udvælgelsesprøve, hvis den er bekymret for, at mange potentielle ansøgere nægtes adgang til prøverne af rent tekniske grunde?

(1) Europa-Parlamentets forhandlinger ( februar 2000).

Svar fra Neil Kinnock på Kommissionens vegne

(12. april 2000)

De ansøgere, der blev udvalgt til de forskellige udvælgelsesprøver, blev opfordret til at deltage i prøver, der blev afholdt den 6. og 7. december 1999, ved breve af henholdsvis 12. november (COM/TA og COM/TB) og 15. november 1999 (COM/TC).

Det er første gang, en meddelelse om en intern udvælgelsesprøve i overensstemmelse med retspraksis er blevet fuldstændig ændret.

Ifølge meddelelserne om udvælgelsesprøver kan ansøgere, der ikke godkendes, altid anmode om, at udvælgelseskomitéen tager deres ansøgning op til fornyet overvejelse. Adgangskriterierne for denne udvælgelsesprøve afveg betydeligt fra kriterierne ved tidligere prøver af samme art. Som følge deraf sendte mange ansøgere, hvis ansøgninger ikke blev godkendt, klager til ansættelsesmyndigheden vedrørende disse særlige udvælgelsesprøver.

Efter korrekt indsendelse af de officielle dokumenter blev følgende antal ansøgere indbudt til de skriftlige prøver i marts 2000:

- COM/TA/99: 341 (stigning på 100)

- COM/TB/99: 182 (stigning på 57)

- COM/TC/99: 255 (stigning på 78)

Kommissionen indsamler ikke statistiske oplysninger om, hvor ansøgerne arbejdede, da de blev godkendt til deltagelse i udvælgelsesprøverne, da sådanne oplysninger ikke er relevante i forbindelse med udvælgelsesprøverne. De godkendte ansøgeres nationalitet er hemmelig, indtil prøven er afsluttet, men navnene på de beståede ansøgere offentliggøres på Kommissionens interne website.

Som nævnt i svaret på det ærede medlems mundtlige spørgsmål H-125/00 i spørgetiden under Parlamentets mødeperiode i februar 2000 blev antallet af godkendte ansøgere til hver enkelt udvælgelsesprøve taget op til fornyet vurdering på baggrund af antallet af yderligere ansøgere, især for at sikre, at de ansøgere, der blev godkendt i første omgang, ikke stilles ringere.

Antallet af ledige stillinger i forbindelse med de forskellige udvælgelsesprøver blev derfor øget således:

- COM/TA/99: fra 80 til 110

- COM/TB/99: fra 40 til 60

- COM/TC/99: fra 30 til 40

Udfærdigelsen af meddelelser om udvælgelsesprøver reguleres af artikel 1 i bilag III om udvælgelsesproceduren i personalevedtægten. Det fastsættes i punkt 1, at ansættelsesmyndigheden giver meddelelse om udvælgelsesprøver efter høring af Det Paritetiske Samarbejdsudvalg og, at den bør give klar meddelelse om det seneste tidspunkt for modtagelse af ansøgninger.